hotchpotch/miracl-hf-unified huggingface dataset:
Kansainvälinen vastauskuponki
Kansainvälinen vastauskuponki (, CRI; , IRC) on Maailman Postiliiton (UPU) vuonna 1907 käyttöönottama lipuke CN 01, joka käy alimman painoluokan postimaksuksi lentopostikirjeelle minne tahansa maailmassa lähes jokaisessa maassa. Kansainvälistä vastauskuponkia käytetään, kun lähettäjä haluaa maksaa vastaanottajan puolesta vastauksen postimaksun, mutta lähettäjällä ei ole käytettävissään vastaanottajan maan postimerkkejä tai muita postimaksuvälineitä. Lipuke leimataan sitä ostettaessa ja lipuketta lunastaessa se leimataan uudestaan ja vaihdetaan postimerkkeihin tai muuhun postimaksumerkintään.
Kansainvälinen vastauskuponki näyttää samalta kaikkialla maailmassa. Kupongit erottaa toisistaan vain ranskankielinen maan nimi ja maatunnus kupongin etupuolella sekä yksilöity sarjanumero kääntöpuolella.
Alkuperäinen vastauskuponki ei sisältänyt mainintaa lentopostista, sillä ensimmäiset kupongit painettiin sata vuotta sitten. Myöhemmin vastauskuponkiin lisättiin maininta erityisesti lentopostista, ja 2000-luvun alussa kuponkien voimassaoloaika alettiin painaa vastauskuponkeihin. Aiemmin painetut kupongit ovat voimassa toistaiseksi, esimerkiksi malli "Beijing 2" oli voimassa vuoden 2009 loppuun asti, ja sitä seuraava "Nairobi" vuoden 2013 loppuun. Nykyinen malli, jonka teema on "Elämän vesi" ja joka on tsekkiläisen artistin ja graafisen suunnittelijan Michal Sindelarin työtä, julkaistiin 2013 ja on voimassa vuoden 2017 loppuun. Vaikka muut viestintävälineet ovat vähentäneet kirjepostin määrää, ei kansainvälistä vastauskuponkia olla kuitenkaan lakkauttamassa.
Kansainvälisen vastauskupongin hinnassa on pieniä maakohtaisia eroja. Suomesta ostettaessa kansainvälinen vastauskuponki maksaa 2,30 euroa ja se lunastetaan 1,30 euron postimerkillä (2016).
Ensimmäinen Ponzi-huijaus käytti hyväkseen järjestelmää, koska oli mahdollista tehdä voittoa eri maiden erisuuruisten postimaksujen ansiosta. Jos joku lähetti rahaa Italiaan ja siellä ostettiin edullisesti IRC, joka lähetettiin sitten Yhdysvaltoihin, niin samaa kuponkia vastaan saatiin vaihdettua suuremman summan edestä postimerkkejä kuin mistä lähtömaassa oli maksettu. Tämän järjestelmän ansiosta Charles Ponzi väitti olevan mahdollista tehdä täysin laillisesti järjestelmän heikkoutta hyväksi käyttäen jopa yli 400 prosentin voittoa kulujen jälkeen, kun vain oli tarpeeksi asiamiehiä hoitamassa muiden sijoituksia. Huijaus kesti puoli vuotta ennekuin se romahti.
Rafael Alberti
Rafael Alberti (16. joulukuuta 1902 – 28. lokakuuta 1999) oli espanjalainen runoilija.
Alberti syntyi ja kuoli El Puerto de Santa Maríassa. Hän suunnitteli alun perin taidemaalarin uraa, mutta julkaisi ensimmäiset runokokoelmansa 1920-luvun lopussa ja päätti omistautua tälle alalle.
Alberti oli Ryhmä 27 -runoilijaryhmän jäsen. Hän sai lisäksi vaikutteita Luis de Góngoran tuotannosta muun muassa kokoelmassaan "Cal y canto" (1929).
Albertin töistä tuli 1930-luvulla poliittisesti kantaa ottavia. Hän kuului Espanjan toisen tasavallan aikana kommunistiseen puolueeseen, mutta pakeni Argentiinaan Francisco Francon noustua valtaan vuonna 1939. Elettyään useissa Euroopan kaupungeissa, kuten Pariisissa ja Roomassa, hän päätti palata Espanjaan vuonna 1977.
Runouden lisäksi Alberti julkaisi muun muassa näytelmiä sekä omaelämäkerran. Hänelle myönnettiin Miguel de Cervantes -palkinto 1983 sekä Leninin rauhanpalkinto 1965.
GRICES
GRICES on Portugalin tieteen ja ylimmän opetuksen kansainvälisiä suhteita hoitava kabinetti. Se on akronyymi sanoista "Gabinete de Relacões internacionais da Ciência e do Ensino Superior" (kansainvälisten suhteiden, tieteen ja korkeimman opetuksen kabinetti). Se toimii Portugalin innovaatio-, tiede- ja opetusministeriön alaisuudessa ja hoitaa muun muassa Portugalin suhteita Euroopan avaruusjärjestöön ja EU:n tutkimuksen puiteohjelmiin.
Miguel Delibes
Miguel Delibes (17. lokakuuta 1920 Valladolid, Espanja – 12. maaliskuuta 2010 Valladolid) oli espanjalainen kirjailija ja Espanjan kuninkaallisen akatemian ("Real Academia Española") jäsen.
Delibes sai Nadal-palkinnon esikoisromaanillaan "La sombra del ciprés es alargada" (1947). Hän julkaisi romaaniensa lisäksi novelleja. Esikoisromaaninsa (ohjaaja Luis Alcoriza, 1990) lisäksi useista hänen teoksistaan on tehty elokuvia.
"Cinco horas con Mario" on hänen tunnetuin teoksensa. Siitä on tehty teatterimonologi ja näytelmäelokuva. Teoksia on käännetty runsaalle 30 kielelle, ei kuitenkaan suomeksi. Espanjan kieltä huoltavan akatemian jäsenenä hänen vastuullaan oli e-kirjain.
Delibes opiskeli lakia sekä taloustiedettä ja toimi vuodesta 1945 kauppaoikeuden professorina Valladolidin yliopistolla. Hän työskenteli myös journalismin alalla, mutta joutui jättämään päätoimittajan tehtävät arvosteltuaan Francisco Francon politiikkaa. Hänelle myönnettiin vuonna 1993 Miguel de Cervantes -palkinto.
Delibes kirjoitti parikymmentä romaania ja lisäksi luontoa ja metsästystä koskevia teoksia. Viimeisestä romaanistaan, ainoasta historiallisesta romaanistaan "El Hereje" (1998) hän sai valtionpalkinnon. Sen jälkeen hän kirjoitti vielä teoksen "La tierra herida" (2005), jossa kirjailija keskustelee biologipoikansa kanssa ilmastonmuutoksesta.
Delibesiltä leikattiin paksusuolen syöpä vuonna 1998. Hän on sanonut että leikkaus pelasti hänen henkensä mutta tappoi kyvyn kirjoittaa.
Sophie Marceau
Sophie Marceau (s. 17. marraskuuta 1966 Pariisi) on ranskalainen näyttelijä, elokuvaohjaaja ja -käsikirjoittaja.
Marceau aloitti uransa 13-vuotiaana ja on siitä lähtien kuulunut suosituimpien ranskalaisten elokuvatähtien joukkoon. Hänelle myönnettiin vuonna 1983 lupaavimman naisnäyttelijän César-palkinto. Myöhempiä merkittäviä rooleja hänellä on ollut muun muassa elokuvissa "Pilvien takana" (1995), "Braveheart – taipumaton" (1995) sekä "Kun maailma ei riitä" (1999).
Sophie Marceaulla on kaksi lasta.
Heinolan ilmailukerho
Heinolan ilmailukerho ry on moottorilentokerho, joka on perustettu vuonna 1985. Kerhon kotipaikka on Lahti-Vesivehmaan lentokenttä.
Kerhon päätoimintamuotoja ovat lentokoulutus ja koneiden vuokraus. Kerholla on koulutusluvat yksityislentäjän lupakirjaan (PPL), kevyiden ilma-alusten lupakirjaan (LAPL)
ja yölentokelpuutukseen (NF). Kerhon käytössä on neljä lentokonetta, 2- ja 4-paikkaiset Cessnat sekä 4-paikkaiset Piper Cherokee ja Piper Warrior. Vesivehmaan lisäksi koulutuskenttänä käytetään Mikkelin lentokenttää.
Heinolan ilmailukerho on mukana vapaaehtoisen pelastustoiminnan Heinolan paikallistoimikunnassa. Kerhon lentäjät hoitavat maastopalojen tähystysaluetta numero 10, laajuudeltaan Sysmä-Haukivuori-Anttola-Asikkala.
Vuonna 2000 kerholle myönnettiin Kar-Airin kiertopalkinto tuloksellisesta moottorilentotoiminnasta.
MSNBC
MSNBC on yhdysvaltalainen ympärivuorokautinen uutiskanava. Se perustettiin vuonna 1996 Microsoftin ja General Electricin NBC:n yhteistyöllä. Joulukuussa 2005 NBC Universal osti suurimman osuuden kanavasta, ja Microsoftin osuudeksi jäi 18 %.
MSNBC aloitti lähetyksensä 15. heinäkuuta 1996. Syyskuussa 1997 se irtisanoi viidenneksen henkilöstöstään alun kasvuodotusten jäätyä täyttymättä. MSNBC.com-verkkopalvelu, josta Microsoft omisti puolet, oli vuosina 1997, 1998 ja 1999 käytetyin uutissivusto. Vuonna 2012 NBC osti siitä Microsoftin osuuden ja se lanseerattiin uudelleen nimellä NBCNews.com. MSNBC.com avattiin 2013 uudelleen kanavan omana sivustona, joka keskittyy juontajien, kommentaattoreiden ja vierailijoiden mielipidekirjoituksiin. Televisiokanavana MSNBC on katsojaluvuiltaan CNN:n ja Fox Newsin jäljessä.
Kanava on tunnettu vasemmistoliberalismistaan. Kesäkuussa 2011 MSNBC-johtaja Phil Griffin totesi, että MSNBC on "edistysmielisten kanava."
Lahden ilmailukerho
Lahden ilmailukerho ry on Lahti-Vesivehmaan lentopaikkaa kotikenttänään pitävä lahtelainen purjelentokerho.
Lahden Ilmailukerho perustettiin vuonna 1934, tuolloin Lahden purjelentokerho -nimisenä. Kerho hankki Suomessa ajalle epätyypillisesti oikean purjelentokoneen piirustukset Puolasta ja alkoi rakentaa Wrona bis -konetta vuonna 1935. Rinnalla kerho rakensi saksalaista Grunau Baby -konetta, joka tuhoutui vuonna 1937. Koelennot tehtiin Hennalassa kumiköysistartilla. Lentotoiminta tapahtui vain Jämijärvellä. Talvisotaa edeltäneenä kesänä seura siirtyi jo autohinaukseen.
Vuonna 1951 kerho hankki De Havilland Tiger Moth -koneen hinauskoneeksi. 1960-luvun lopulla kerho toimi yhteistoiminnassa PIKin kanssa ja rakensi itselleen PIK-15 Hinun. 1980-luvun kerho hankki edelleen käytössä olevan peruskalustonsa: kalusto LS-4, SZD-51-1 "Junior" ja SZD-50-3 "Puchacz". Vuonna 2005 kerho osti LS-8-koneen.
Seura kouluttaa purjelentäjiä keväästä syksyyn.
Liki kymmenen vuotta kestänyt hinauskoneen rakennusprojekti saatiin loppuun joulukuun 21. päivänä 2006, kun koneen suunnittelija Aki Suokas suoritti ensimmäisen koelennon. PIK-27 "Sehinu" on suunniteltu erityisesti hinauskoneeksi tarkoituksena pienentää kasvaneita hinauskoneiden käyttökustannuksia. Kesän 2007 hinaustoiminta osoitti Sehinun olevan hyvä hinauskone, mutta moottoritilan jäähdytys aiheutti päänvaivaa suunnittelijalle ja rakentajille. Sittemmin moottoritilaa on väljennetty ja ongelma ratkaistu.
Elisabeth Söderström
Anna Elisabeth Söderström (oik. Olow; 7. toukokuuta 1927 Tukholma – 20. marraskuuta 2009 Tukholma) oli ruotsalainen sopraanolaulaja.
Söderström syntyi Tukholmassa. Hän debytoi vuonna 1947 Drottningholmin linnateatterissa Wolfgang Amadeus Mozartin oopperan "Bastien und Bastiennen" roolissa. Hänellä oli lisäksi kiinnityksiä Ruotsin kuninkaalliseen oopperaan sekä vuosina 1959–1964 ja 1983–1987 New Yorkin Metropolitan-oopperaan.
Söderstöm vetäytyi lavalta Pjotr Tšaikovskin "Patarouvan" esityksen jälkeen vuonna 1999 Metropolitan-oopperassa. Hän johti vuosina 1993–1996 Drottningholmin linnateatteria. Hän oli vuodesta 1950 kuolemaansa saakka naimisissa Sverker Olowin kanssa ja asui Lidingössä.
Auto Union
Auto Union oli saksalaisten neljän automerkin: DKW:n, Horchin, Wandererin ja Audin yhdistymä, joka valmisti tavallisten autojen ohella myös kilpa-autoja. Se perustettiin 1932 Zwickaussa. Sittemmin Auto Unionista on muodostunut nykyinen Audi. Auto Unionin neljästä renkaasta koostuva logo kuvastaa neljän valmistajan fuusiota.
Auto Unionin kilpa-autot autot olivat menestyksellisiä Grand Prix -kilpailuissa 1930- ja 1940-luvuilla.
Auto Union jatkoi autojen valmistamista aina vuoteen 1962, jolloin Volkswagen osti Auto Unionin ja yhdisti sen Audin kanssa. Audin viralliseksi nimeksi tuli "Audi NSU Auto-Union AG", joka lyhennettiin 1985 "Audi AG":ksi.
Suomessa Auto Unionin maahantuojana toimi Oy Veho Ab.
Manfred Eigen
Manfred Eigen (s. 9. toukokuuta 1927, Bochum) on saksalainen biofyysikko. Hänelle myönnettiin vuonna 1967 Ronald George Wreyford Norrishin ja George Porterin kanssa jaettu Nobelin kemianpalkinto erittäin nopeiden kemiallisten reaktioiden tutkimisesta.
Eigen on Royal Societyn ulkomaalaisjäsen.
Palloaberraatio
Palloaberraatio eli pallopoikkeama on ilmiö, jossa valo heijastuu yksikerroksisessa linssissä kaarevien reunapintojen läpi ja taittuu eri lailla kuin linssin keskiosan kautta kulkeva valo. Tällöin kaikki linssin läpi sen pääakselin suuntaisesti kulkeneet valonsäteet eivät kulje tarkalleen linssin polttopisteen kautta vaan sivuuttavat sen jonkin matkan päästä. Vastaava ilmiö esiintyy myös valon heijastuessa pallopeilistä. Palloaberraatio aiheuttaa reunakuvan sumenemista ja väärävärisyyttä sekä valon spektrin hajoamista, joka on haitallista varsinkin valokuvaamisessa.
Palloaberraatio esiintyy, kun linssin tai peilin pinta muodoltaan on pallopinnan osa. Peileissä se voidaan välttää tekemällä peili poikkileikkaukseltaan paraabelin muotoiseksi (peilipintana on paraboloidi) jolloin kaikki peilin akselin suuntaiset säteet kulkevat tarkalleen saman polttopisteen kautta. Sellaista peiliä sanotaan "paraboliseksi peiliksi".
Linssien tapauksessa aberraatiota torjutaan joko käyttämällä profiililtaan paraabeliksi hiottua asfääristä linssiä tai lisäämällä objektiiviin toinen linssi.
Värivirheitä eli väriaberraatiota korjataan mm. akromaattisilla linsseillä.
Erittäin hintavissa ja kalleimmissa ja varsinkin tieteellisissä instrumenteissa käytetään kolminkertaista lasia ja näitä linssejä kutsutaan apokromaateiksi.
Ralph Carmichael
Ralph Carmichael (s. 27. toukokuuta 1927 Quincy, Illinois) on yhdysvaltalainen lauluntekijä ja sovittaja. Hänet tunnetaan varsinkin kristillisen nykymusiikin taitajana.
Carmichael teki 1960-luvun alussa yhteistyötä Nat King Colen kanssa. Yhteistyö päättyi vasta Colen kuoltua keuhkosyöpään vuonna 1965, ja myöhemmin Carmichael oli tekemisissä muun muassa Ella Fitzgeraldin, Bing Crosbyn, Stan Kentonin, Jack Jonesin, Peggy Leen, Julie Londonin, Al Martinon ja Roger Williamsin kanssa. Myös Elvis Presley levytti hänen töitään.
Carmichael kelpuutettiin Gospel Music Hall of Fameen vuonna 1985. Hänen omaelämäkertansa "He’s Everything To Me" julkaistiin 1986.
Kokubunji (Tokio)
Kokubunji () on Japanin kaupunki Honshūn saarella Kantōn alueella Tokion metropolissa. Se sijaitsee Taman alueella Tokion erillisalueiden länsipuolella ja rajautuu Fuchūn, Kodairan, Koganein, Kunitachin ja Tachikawan kaupunkeihin. Kokubunjissa on 121 593 asukasta (vuonna 2017) ja sen pinta-ala on 11,46 neliökilometriä.
Nykyisen muotoinen Kokubunjin kaupunki perustettiin vuonna 1964. Sen nimi tarkoittaa provinssitemppeliä, joita keisari Shōmu perusti Japaniin 700-luvulla. Kaupunkia palvelevat JR Higashi-Nihonin Chūō-päälinja ja Musashino-linja sekä Seibu-rautateiden Kokubunji-linja ja Tamako-linja.
Rosalynn Carter
Eleanor Rosalynn Smith Carter (s. 18. elokuuta 1927) on Jimmy Carterin aviopuoliso. Hän oli Yhdysvaltain ensimmäinen nainen miehensä toimiessa 39. Yhdysvaltain presidenttinä vuosina 1977–1981.
Eleanor Rosalynn Smith syntyi Georgian osavaltiossa Frances Allethea Murrayn ja Edgar Smithin neljästä lapsesta vanhimmaksi. Isä kuoli leukemiaan tyttären ollessa 13-vuotias. Smith ja Carter avioituivat Plainsissa 7. heinäkuuta 1946. Pari sai neljä lasta:Jimmy Carterin ura laivastossa saneli perheen asuinpaikan, ensimmäisen seitsemän avioliittovuoden aikana heidän osoitteinaan olivat Norfolk, Virginia, Philadelphia, Pennsylvania, New London, Connecticut, Pearl Harbor, Hawaii, San Diego, Kalifornia sekä Provincetown, Massachusetts.
Kuvernöörin rouvana Rosalynn Carter keskittyi parantamaan mielenterveyspotilaiden, kehitysvammaisten ja muiden huono-osaisten asemaa Georgian osavaltiossa.
Jimmy Carterin pyrkiessä presidentiksi Rosalynn Carter osallistui vaalityöhön ennennäkemättömällä tarmolla. Hän matkusti kahden vuoden ajan ympäri Yhdysvaltoja esittelemässä miehensä näkemyksiä. Samoin vuoden 1980 vaaleissa Rosalyyn Carter teki kaikkensa edistääkseen miehensä uudelleenvalintaa.
Rosalynn Carter kelpuutettiin vuonna 2001 National Women's Hall of Fameen.
Giulio Natta
Giulio Natta (26. helmikuuta 1903 – 2. toukokuuta 1979) oli italialainen kemisti. Hän teki polymeraatiota koskevia tutkimuksia, joilla on keskeinen merkitys muovien ja tekokuitujen valmistuksessa. Hän sai vuonna 1963 Nobelin kemianpalkinnon yhdessä Karl Zieglerin kanssa. Natta keksi polypropeenin.
Aikavaatimus
Tietojenkäsittelytieteessä aikavaatimuksella tarkoitetaan aikaa, jossa ohjelmiston tai tietojärjestelmän osan tulee tehtävästä suoriutua. Aikavaatimus voi olla luonteeltaan joko absoluuttinen tai suhteellinen. Absoluuttinen aikavaatimus tarkoittaa sitä, että ohjelman tulee suoriutua esimerkiksi korttipakan järjestämisestä vähintään 20 millisekunnissa. Suhteellinen aikavaatimus puolestaan suhteutetaan käsiteltävän tietomäärän, esimerkiksi korttien lukumäärän mukaan. Teoreettisessa tietojenkäsittelyssä aikavaatimuksella tarkoitetaan yleensä juuri suhteellista aikavaatimusta. Suhteellisen aikavaatimuksen merkinnässä käytetään suoritusajalle asymptoottista merkintää, missä muuttujalla "n" merkitään tietojoukon kokoa.
Korttipakan lajittelualgoritmin aikavaatimus oli "Θ"(n log(n)). Niinpä valitsimme lajittelumenetelmäksi lomituslajittelun.
Erilaiset algoritmit tarjoavat erilaisia suoritustehoja suhteessa niiden käsittelemään tietomäärään. Mitä paremmin algoritmien teoreettinen suoritusaika tunnetaan, sitä paremmin pystytään tehtävään valitsemaan suorituskyvyltään riittävä algoritmi. Esimerkiksi lajittelualgoritmien aikavaatimuksia on tutkittu verrattain paljon niiden suuren merkityksen takia.
Aikavaatimus voi olla myös käänteinen, eli järjestelmän tietyn toiminnon tulee kestää vähintään tietyn aikaa. Tämänkaltainen vaatimus on harvinaisempi, mutta näitä vaatimuksia esiintyy mm. tietoliikenneprotokollissa, joissa voidaan vaatia että virhetilanteen jälkeen seuraava lähetys saa tapahtua aikaisintaan N aikayksikön kuluttua.
Muita algoritmien vaatimuksia ovat mm. muistivaatimus ja stabiilisuusvaatimus.
Pablo Bruna
Pablo Bruna (22. kesäkuuta 1611 – 27. kesäkuuta 1679) oli espanjalainen säveltäjä ja kirkon urkuri. Hän oli 5-vuotiaasta asti sokea.
Bruna oli kotoisin Darocasta, Aragoniasta. Hän toimi vuosikymmenten ajan kirkkomuusikkona kotikaupungissaan. Häneltä on säilynyt lukuisia urkukappaleita, pääasiassa tientoja.
Valkovenäjänkielinen Wikipedia
Valkovenäjänkielinen Wikipedia () on Wikipedian valkovenäjänkielinen versio. Valkovenäjänkielinen Wikipedia perustettiin elokuussa 2004, ja siellä oli 5 000 artikkelia 29. syyskuuta 2006. Valkovenäjänkielisessä Wikipediassa on yli artikkelia.
Jan Håkan Åberg
Jan Håkan Åberg (10. maaliskuuta 1916 – 8. tammikuuta 2012) oli ruotsalainen urkuri ja säveltäjä.
Åberg toimi mm. tuomiokirkon urkurina Härnösandissa. Hän oli edustettuna vuoden 1986 ruotsalaisessa virsikirjassa kahdella sävellyksellään.
Samuel Adler
Samuel Adler (s. 4. maaliskuuta 1928) on saksalaissyntyinen yhdysvaltalainen säveltäjä ja kapellimestari.
Adler on asunut Yhdysvalloissa vuodesta 1939. Hänen monipuolinen tuotantonsa käsittää mm. viisi oopperaa, kuusi sinfoniaa, kahdeksan jousikvartettoa sekä useita konserttoja.
Adler on myös tunnustettu musiikinopettaja. Hänen johdollaan ovat opiskelleet mm. Michael Isaacson, Jay Greenberg, Eric Ewazen, Anthony Iannaccone, Carter Pann, Kevin Puts, Fisher Tull, Dana Wilson ja Ye Xiaogang.
Pytalovo
Pytalovo (, ) on kaupunki Pihkovan alueella Venäjällä. Se sijaitsee Velikajajokeen laskevan Utrojan rannalla 102 kilometriä Pihkovasta lounaaseen. Kaupunki on Pytalovon piirin keskus. Sen alueella haarautuvat Pihkovasta Riikaan ja Väinänlinnaan johtavat rautatiet. Asukkaita on 6 500 henkeä (vuonna 2006).
Pytalovon kylä mainitaan ensimmäisen kerran vuonna 1782. Neuvosto-Venäjän ja Latvian välisen vuoden 1920 rauhansopimuksen mukaan Pytalovo ympäröivine alueineen liitettiin Latviaan. Vuodesta 1925 lähtien nimenä oli "Jaunlatgale". Vuonna 1933 siitä tuli kaupunki ja vuonna 1938 se sai uuden nimen "Abrene".
Toisen maailmansodan jälkeen vuonna 1944 Neuvostoliitto siirsi rajaa Latvian ja Venäjän neuvostotasavaltojen välillä siten, että kaupungista ympäristöineen tuli osa Venäjään kuuluvaa Pihkovan aluetta. Tästä Pytalovon piiristä käytiin kiistaa uudelleen itsenäistyneen Latvian ja Venäjän välillä Neuvostoliiton hajoamisen jälkeen vuodesta 1991. Vuonna 2007 maat allekirjoittivat rajasopimuksen, jonka mukaan alue kuuluu Venäjälle.
Kaupungin nähtävyyksiä ovat vuonna 1930 rakennettu uusvenäläistä tyyliä edustava Pyhän Nikolaoksen kirkko sekä seudun historiaa esittelevä Kansojen ystävyyden museo.
HD 37124
HD 37124 on keltainen pääsarjan tähti tai alijättiläinen, jolla on kolme eksoplaneettaa.
Hugh Aitken
Hugh Aitken (7. syyskuuta 1924 New York – 24. joulukuuta 2012) oli yhdysvaltalainen säveltäjä.
Aitken opiskeli kahden vuoden ajan kemiaa New Yorkin yliopistossa. Toisen maailmansodan jälkeen hän pääsi Juilliard School of Musiciin ja opiskeli säveltämistä Bernard Wagenaarin, Vincent Persichettin ja Robert Wardin johdolla. Hän valmistui vuonna 1950.
Aitkenin teosluetteloon sisältyvät muun muassa "Aspen Concerto" viululle ja jousiorkesterille sekä ooppera "Felipe". Viimeksi mainittuun kirjoitti libreton säveltäjän vaimo Laura Isabel Tapia.
Hildegard Knef
Hildegard Frieda Albertine Knef (28. joulukuuta 1925 Ulm – 1. helmikuuta 2002 Berliini) oli kirjailija ja keskeisiä sodanjälkeisiä saksalaisia näyttelijöitä ja laulajia, joka teki merkittävän uran sekä Saksassa että Yhdysvalloissa. Hän on leimautunut vapautuneeksi ja itsevarmaksi nykyaikaiseksi saksalaiseksi naishahmoksi, joka ei ole pelännyt ilmaista mielipiteitään.
Knef on julkaissut useita kirjoja, joista tunnetuin on omaelämäkerta "Lahjahepo – kertomus elämästäni" ("Der geschenkte Gaul – Bericht aus einem Leben"', 1970). Kirja kertoo Knefin elämästä toisen maailmansodan aikaisessa Saksassa. Teos on toisen maailmansodan jälkeisen Saksan myydyimpiä kirjoja. Sitä on myyty yli miljoona kappaletta. Knefin toinen tunnettu teos "Tuomittu" ("Das Urteil", 1975) kertoo rintasyövästä toipumisesta. Knef on edelleen erittäin kiistelty mutta ihailtu taiteilija Saksassa. Hän aiheutti vuonna 1950 yhden suurimmista saksalaisen elokuvan ja katolisen kirkon skandaaleista esiintymällä alastomana elokuvassa "Syntinen nainen" ("Die Sünderin"). Hän elvytti saksalaisen chanson-perinteen.
Knefin elämäkerta vedettiin myynnistä keväällä 2007.
Fashion (Hanoi Rocksin kappale)
Fashion on 16. toukokuuta Suomessa ja muualla Euroopassa sekä Japanissa 21. kesäkuuta 2007 ilmestynyt Hanoi Rocksin single, järjestysnumerossaan kuudestoista. Single on albumilta "Street Poetry", joka julkaistiin 5. syyskuuta 2007. Kappaleet on nauhoitettu Seawolf Studios -studioilla Suomenlinnassa, Helsingissä maalis-huhtikuussa 2007.
Single nousi suoraan Suomen virallisen singlelistan ensimmäiseksi 23. toukokuuta 2007 viikolla 20.
Single sisältää Fashion-kappaleen lisäksi cover-version Billy Bremnerin alun perin levyttämästä kappaleesta "Trouble Boys". Lisäksi single sisältää Kusti ja Jaakko Mannisen ohjaaman "Fashion"-musiikkivideon ja live-videon vanhasta Hanoi Rocks-hitistä "Boulevard of Broken Dreams". Jälkimmäinen nauhoitettiin 3. maaliskuuta 2007 Nosturissa, Helsingissä.
Kappaleentekijä-kitaristi Andy McCoyn mukaan tulevan albumin kaikki kappaleet ovat singleainesta, mutta Fashion sattui olemaan albumin ensimmäinen valmis kappale. "Trouble Boys" ei löydy uudelta albumilta.
Singlen kansi on ensimmäinen julkaisu, jossa on kuvattuna Hanoi Rocksin nykyinen kokoonpano. Samalla se on ensimmäinen kerta uudelleensyntyneen Hanoi Rocksin aikana, kun levyn kannessa esiintyvät muutkin kuin nykyisen Hanoi Rocksin perustajahenkilöt Michael Monroe ja Andy McCoy.
Ravensbrückin keskitysleiri
Ravensbrückin keskitysleiri oli saksalainen naisille tarkoitettu keskitysleiri toisen maailmansodan aikana. Ravensbrück sijaitsee 90 kilometriä Berliinistä pohjoiseen.
SS-johtaja Heinrich Himmler aloitti keskitysleirin rakennustyöt marraskuussa 1938. Keskitysleiri poikkesi muista siinä, että se oli erityisesti naisille tarkoitettu. Keskitysleirin henkilökunta oli myös naisia ylimpiä johtajia lukuun ottamatta. Keskitysleirin toiminta alkoi toukokuussa 1939. Ravensbrück koostuu 70:stä alaleiristä, joiden vangit joutuivat pakkotyöhön. Puna-armeija vapautti leirin vangit 30. huhtikuuta 1945.
Leirin olemassaolon aikana sen läpi kulki yli 130 000 naista, joista vain 40 000 selvisi hengissä. Keskitysleirillä oli naisia lähes kaikista Saksan valloittamista maista. Suurimman ryhmän muodostivat puolalaiset naiset, joita oli 40 000.
Ravensbrückin keskitysleiri koostui aluksi 900 naisesta. Vuoteen 1942 mennessä leirin vankien lukumäärä oli kasvanut jo 10 000:een ja kolme vuotta myöhemmin leirillä oli 45 000 vankia, joista suurin osa oli naisia. Leirillä oli myös lapsia, jotka tulivat juutalais- ja romaniäitien mukana. Myös leirille tuotujen raskaana olleiden äitien synnyttämistä lapsista tuli synnyttyään vankeja. Vankien lukumäärä kasvoi rajusti vuonna 1944, jolloin romanien leiri Auschwitzissä suljettiin ja heidät siirrettiin Ravensbrückiin sekä Varsovan kansannousussa vangitut tuotiin myös keskitysleirille.
Leirin ylimmät johtajat olivat miehiä, mutta henkilökuntaan kuului myös 150 SS-naisvartijaa. Virallinen nimitys naisvartijoille oli "Aufseherin". Päävartijoita ("Oberaufseherinnen") leirillä olivat:
Jazeera Airways
Jazeera Airways () on yksityinen kuwaitilainen halpalentoyhtiö, joka on perustettu vuonna 2005. Jazeera Airwaysin solmukohtana toimii Kuwaitin kansainvälinen lentoasema, josta yhtiö operoi 19 kohteeseen Lounais-Aasiassa ja Etelä-Aasiassa 11 koneen Airbus-laivastollaan.
Kuwaitin hallitus salli vuonna 2005 ei-valtio-omisteisten lentoyhtiöiden perustamisen, mikä päätti 50 vuotta kestäneen Kuwait Airwaysin valtakauden maan ainoana lentoyhtiönä. Jazeera Airwaysista tuli maan ensimmäinen valtiosta vapaa lentoyhtiö, kun se aloitti toimintansa lokakuussa 2005 uusilla Airbus A320-214 -koneilla.
Jazeera Airways liikennöi 19 kohteeseen Kuwaitin kansainväliseltä lentoasemalta.
Toukokuussa 2010 Jazeera Airwaysin laivaston keski-ikä oli 2,5 vuotta.
Mary Wells
Mary Esther Wells (13. toukokuuta 1943 – 26. heinäkuuta 1992) oli yhdysvaltalainen soul-, R&B- ja pop-laulaja. Hän tuli tunnetuksi varsinkin listaykköshitistä ”My Guy”, jonka hän levytti vuonna 1964 Motown Recordsille.
Wells kuoli 49-vuotiaana kärsittyään kurkunpäänsyövästä ja keuhkokuumeesta.
Merrasjärvi
Merrasjärvi on pieni järvi Lahdessa Mukkulan alueella Soltin kaupunginosassa. Kesäisin hyvin suositulle järven uimarannalle kertyy Lahden keskikaupungilta matkaa noin viisi kilometriä. Merrasjärven vedenlaatu on välttävä ja ympäristö sangen likainen. Rannan läheisyydessä toimii matonpesupaikka. Maisemana järvi ja mäkimaasto muistuttavat tyypillistä valtateiden varsien keskisuomalaista järvimaisemaa. Merrasjärven rannalta lähtee ulkoilureitti Pesäkallion virkistysalueen kautta Holmaan, Kytölään ja Takkulaan.
Merrasjärven liittymässä valtatie 24:llä sijaitsee myös linja-autojen pikavuoropysäkki, jolta pääsee ilman autonvaihtoa pikavuoroilla Helsinkiin, Jämsään, Jyväskylään ja Hartolaan. Vakiovuoroja kulkee Hollolan Paimelaan, Asikkalan Vesivehmaalle ja Vääksyyn sekä Padasjoelle ja Sysmään. Merrasjärven pysäkkiä käyttävät myös Helsinki-Jämsä-Jyväskylä -erikoispikavuorot, jotka kiertävät Lahden keskustan Holman ja Kymijärven ohitustietä.
Bernard Barmasai
Bernard Barmasai (s. 6. toukokuuta 1974 Keiyo, Kenia) on kenialainen kestävyysjuoksija. Hän on estejuoksun kaksinkertainen MM-mitalisti.
Maailmanmestaruuskilpailuissa Barmasai sijoittui pronssille Ateenassa 1997 ja Edmontonissa 2001. Sydneyn olympialaisissa 2000 hän sijoittui neljänneksi. Muita merkittäviä saavutuksia ovat Afrikan kisojen voitto 1995 ja Afrikan mestaruus sekä hyvän tahdon kisojen voitto vuonna 1998. Vuonna 1999 hän voitti estejuoksun GP-finaalissa sekä voitti GP-sarjan miesten kokonaiskilpailun.
13. elokuuta 1997 Barmasai juoksi Zürichissä Kultaisen liigan kilpailussa toiseksi ajalla 8.00,35. Kilpailun voitti Wilson Boit Kipketer ME-ajalla 7.59,08. Runsas viikko myöhemmin, 24. elokuuta, Barmasai juoksi Kölnissä maailmanennätyksen 7.55,72. Ennätyksen rikkoi tasan neljä vuotta myöhemmin marokkolainen Brahim Boulami.
2000-luvun alkupuolella Barmasai kärsi loukkaantumisista ja vuonna 2003 hänen polveaan operoitiin. Tuolloin hän päätti siirtyä sileille juoksumatkoille ja myöhemmin hän siirtyi maantiejuoksuihin. Maaliskuussa 2004 Barmasai juoksi Pariisissa ensimmäisen puolimaratoninsa aikaan 1.02.05. Huhtikuussa hän juoksi ensimmäisen maratoninsa Rotterdamissa aikaan 2.14.49 sijoittuen sijalle 15. Toisen maratoninsa hän juoksi aikaan 2.10.52. Kolmannessa maratonissaan keväällä 2006 Pariisissa Barmasai juoksi jo ajan 2.08.52 sijoittuen kolmanneksi. Lähes saman ajan hän juoksi myöhemmin samana vuonna Amsterdamissa juostuaan toiseksi ajalla 2.08.54.
Roy Ward Baker
Roy Ward Baker (19. joulukuuta 1916 Lontoo, Iso-Britannia – 5. lokakuuta 2010 Lontoo, Iso-Britannia) oli brittiläinen elokuvaohjaaja.
Baker muistetaan muun muassa elokuvastaan "Titanicin kohtalonyö" ("A Night to Remember"), joka palkittiin Golden Globella vuonna 1959. Hän meni 14. helmikuuta 1948 naimisiin Joan Daviesin kanssa ja sai yhden pojan.
Akka ja kissa
Akka ja kissa on suomalaisen taidemaalarin Akseli Gallen-Kallelan öljymaalaus vuodelta 1885.
"Akka ja kissa" -teoksen valmistumisen aikaan Suomen lehdistössä keskusteltiin suomalais-kansallisen taiteen tarpeellisuudesta. Yleinen mielipide korosti kansallisen taiteen aineiston löytyvän Kalevalasta ja vanhoista kansantarinoista.
Teosta, joka on Gallen-Kallelan ensimmäinen suurikokoinen teos, pidetään taiteilijan ensimmäisenä radikaalin naturalistisena teoksena. Teos on ollut useiden tutkielmien ja esseiden aiheena, ja siitä on esitetty useita erilaisia tulkintoja. Yleisesti maalausta pidetään eräänlaisen rakkaudentunnustuksena tavalliselle kansanihmiselle. Se kuvastaa myötätuntoa yhteiskunnan vähäosaisia ja kansan yksinkertaista elämää kohtaan.
Aiheen valinta on realisteille tyypillinen, se ei kaunistellut eikä silotellut kuvattavaa kohdetta. Kyse oli tavallaan vastaiskusta hovitaiteen perintönä syntyneelle muotokuvamaalaukselle, joka yleensä pyrki kaunistelemaan asioita.
Teos on eräiden tietojen mukaan maalattu Salossa ja viimeistelty Pariisissa. Sinä kesänä taiteilija oli Salon lennätinlaitoksen johtajan vänrikki Adam Ernest Axel Lindencronan kutsusta saapunut maalaamaan isäntänsä muotokuvaa. Hän päätti toteuttaa myös näkemyksen Salossa asuvasta vanhasta mummosta. Tämä mummo oli torpparintytär Karolina Lindström, jota kutsuttiin paikkakunnalla "Lammasmummoksi" ja tunnettiin myös "Karuna". Gallen-Kallela itse totesi Lammasmummosta; "omituinen pikkukaupungin originaali. Hänellä ei ollut kotiakaan, vaan hän nukkui yönsä ladoissa, aitoissa ja ullakoilla missä milloinkin, joskus ulkona pientareella”.
"Akka ja kissa" oli ensimmäisiä teoksia, jotka hankittiin vasta perustetun Turun taidemuseon kokoelmiin. Hankinta tehtiin Victor Westerholmin johtajakaudella vuonna 1895. Saman museon kokoelmissa se sijaitsee nykyisinkin.
Stefanie Powers
Stefanie Powers, oikealta nimeltään Stefania Zofia Federkiewicz (s. 2. marraskuuta 1942) on yhdysvaltalainen näyttelijätär.
Powers syntyi puolalaistaustaisille vanhemmille Kaliforniassa. Hän on ollut kahdesti naimisissa, eikä hänellä ole lapsia. Hänellä on tähti Hollywood Walk of Famella.
Penza
Penza () on kaupunki Venäjällä Penzan alueella, 625 kilometrin päässä Moskovasta kaakkoon. Penza on alueensa pääkaupunki. Kaupungin ohitse virtaa Sura-niminen joki. Vuonna 2010 kaupungissa oli 517 311 asukasta.
Penza perustettiin vuonna 1663 Venäjän etelärajalle rajavartioasemaksi. Kylä sai nimensä joesta, jonka rannalle se rakennettiin. Siirtokunnan rakennuksista suurin osa rakennettiin puusta, ja kaupunki kehittyi ilman asemakaavaa. 1700-luvulla Penzasta tuli tärkeä kaupan keskus.
Vuonna 1774 Jemeljan Pugatšovin johtamat kapinalliset kasakat marssivat kaupunkiin, joka toivotti heidät tervetulleiksi. Ensimmäiset kivirakennukset rakennettiin 1800-luvulla. Vuonna 1809 Penzan väkiluku oli jo yli 13 000.
Venäjän sisällissodan aikana tšekkiläiset vapaaehtoiset nostattivat asukkaat kapinaan bolševikkeja vastaan. Neuvostohallinnon aikana kaupunkiin kehittyi alueen merkittävä teollisuuskeskittymä. Nykyään Penza on alueen johtava koulutuskaupunki, siellä on muun muassa kuusi korkeakoulua.
Roukalahti
Roukalahti on kylä Liperissä, Liperin ja Rääkkylän maantien varrella, Pyhäselän rannalla. Asukkaita on noin 350. Maatalous leimaa kylämaisemaa. Rannoilla on runsaasti kesämökkejä.
Kylän keskeinen paikka on kylätalo, joka on entinen seurojen talo. Talossa on tilava sali, jota vuokrataan juhlien pitopaikaksi. Talon omistaa voimistelu- ja urheiluseura Kivekkäät. Kesällä 2018 siellä toimii kahvio.
Kylän keskuksessa, entisen kaupan tiloissa toimii Roukalahden Kioski-Kahvila. Muita yrityksiä ovat kotileipomo Ranta-Pirtti, koneyrittäjiä, ratsastustalliyritys Teijan majoitus- ja maastotalli, juhla- ja matkailuyitys Roihun tila (Korkeasaari), maatilamatkailu Karvisen kissanpäivät ja mökinvuokrausyrittäjiä.
Roukalahden kesäteatteri toimii kylätalon pihapiirissä. Kesäteatteriin on järjestetty laivaristeilyjä Joensuusta Tutjunniemen Saariston rannan sataman kautta.
Kyläyhdistyksellä on Päivilänmäellä kota ja lintutorni.
Kylätoimintaa pyörittävät Roukalahden kyläyhdistys, jonka puheenjohtaja on Martti Karvinen ja Kivekkäät, jonka puheenjohtaja on Heikki Piiroinen.
Roukalahden kyläyhdistyksen kotisivut
Vera Miles
Vera June Miles (alk. Vera June Ralston) (s. 23. elokuuta 1929 Boise City, Oklahoma, Yhdysvallat) on yhdysvaltalainen näyttelijätär.
Miles syntyi Boise Cityssä, Oklahomassa. Hänet kruunattiin vuonna 1948 Miss Kansasiksi. Pian kauneuskilpailuvoittonsa jälkeen hän muutti Los Angelesiin. Hän on sijoittunut myös kolmanneksi Miss America -kilpailussa vuonna 1948. Hänellä on ollut merkittäviä rooleja muun muassa Alfred Hitchcockin klassikoissa "Väärä mies" (1956) ja "Psyko" (1960) sekä John Fordin vuoden 1962 westernissä "Mies joka ampui Liberty Valancen". Hän oli Alfred Hitchcockin luottonäyttelijä Grace Kellyn lopetettua uransa. Milesin piti näytellä naispääosaa "Vertigossa", mutta hän tuli raskaaksi juuri kuvausten alla ja tilalle otettiin Kim Novak.
Vera Milesillä on oma tähtensä Hollywood Walk of Famella. Miles lopetti näyttelijänuransa vuonna 1995.
Vera Miles on ollut kolme kertaa naimisissa, mutta liitot ovat päättyneet eroon. Hänellä on neljä lasta Debra (s. 1950), Kelley (s. 1952), Michael (s. 1957) ja Gordon (s. 1961).
J. Philippe Rushton
John Philippe Rushton (3. joulukuuta 1943 Bournemouth, Englanti – 2. lokakuuta 2012 London, Kanada) oli psykologian professori Western Ontarion yliopistossa Kanadassa. Rushton tutki altruismia, evoluutiopsykologiaa ja ihmisrotujen välisiä eroavaisuuksia. Hänet tunnetaan ihmisrotujen älykkyyserojen tutkimuksestaan ja kirjastaan "Race, Evolution and Behavior".
Rushton syntyi Bournemouthissa Englannissa, josta hän muutti perheineen ensin Etelä-Afrikkaan ja myöhemmin Kanadaan. Hän suoritti Bachelor of Science -tutkinnon psykologiasta Lontoon yliopiston Birkbeck Collegesta vuonna 1970 ja tohtorintutkinnon London School of Economicsissa vuonna 1973. Hän toimi professorina Western Ontarion yliopistossa vuodesta 1985 kuolemaansa asti.
Rushton on esittänyt, että itäaasialaisilla ihmisillä on keskimäärin suuremmat aivot, he ovat älykkäämpiä, osoittavat suurempaa sukupuolista pidättyväisyyttä, kypsyvät hitaammin ja ovat lainkuuliaisempia sekä sosiaalisesti järjestäytyneempiä kuin eurooppalaiset, jotka puolestaan menestyvät samoilla mittareilla paremmin kuin afrikkalaiset.
Rushton et al. tutkimuksen mukaan heidän testaamiensa Serbiassa asuvien romanien älykkyysosamäärän arvioitiin olevan keskimäärin 70. Romanien toiminnanohjauksesta saamat pisteet vastasivat suurin piirtein 10-vuotiasta kantaväestöön kuuluvaa serbialaista. Tutkimuksessa käytettiin Standard Progressive Matrices -testiä, jossa romanit saivat ratkaistua keskimäärin 29 tehtävää testin 60:sta tehtävästä.
Rushtonin tutkimustulokset ja -menetelmät ovat saaneet osakseen laajaa kritiikkiä. Rushton johti kiistanalaista Pioneer Fundia, jota on kritisoitu sen eugenistisina pidetyistä näkemyksistä. Rushton on sanonut, että Japanissa hänen tutkimustuloksensa eivät ole kohdanneet kritiikkiä ja että japanilaiset pitävät itäaasialaisia (omaa kansaansa) älykkäinä samansuuntaisesti Rushtonin tutkimustulosten kanssa.
Salokylä (Liperi)
Salokylä on Liperin kylä Ylämyllyn ja Liperin kirkonkylän välisen tien (seututie 476) puolivälissä. Matkaa molempiin taajamiin on noin viisi kilometriä. Aktiivinen Salokylä valittiin Pohjois-Karjalan vuoden kyläksi 2005.
Salokyläläiset ovat aiemmin saaneet toimeentulonsa maa- ja metsätaloudesta. Nykyään suurin osa työikäisistä kyläläisistä on palkansaajia ja he käyvät työssä myös naapurikunnassa. Suurin osa käy työssä Joensuun alueella. Salokylällä toimii useita yrityksiä ja niiden toimialojen kirjo on suuri.
Kylän keskus on kylätalo, jota voi myös vuokrata perhejuhliin ja kokouksiin. Kylätalo, joka on kunnostettu talkoilla vanhasta navetasta, sijaitsee koulun pihapiirissä Liperintien varrella.
Laavulla voi viettää nuotioiltoja. Kylällä on runsaasti erilaisia urheilupaikkoja.
Salokylän kyläyhdistyksen puheenjohtaja on Ritva Varis.
Kylässä toimi vielä 1970-luvun lopulla itsenäinen Liperin Osuuskauppa.
Salokylän kotisivut
Salokylän kyläyhdistyksen sivut
Angolan sisällissota
Angolan sisällissota oli Angolan itsenäisyysliikkeiden välinen sota, joka alkoi Angolan itsenäisyyssodan päätyttyä. Neilikkavallankumouksen seurauksena Portugalin ote siirtomaastaan heikkeni, ja vuonna 1961 alkanut sissisota Portugalin ja itsenäisyysliikkeiden välillä muuttui vuonna 1974 itsenäisyysliikkeiden väliseksi sisällissodaksi, johon myös ulkovallat puuttuivat. Sisällissota päättyi vuonna 2002. Arvioiden mukaan 500 000 henkeä sai sodan aikana surmansa. Kolmen ryhmittymän, MPLA:n, FNLA:n ja UNITA:n, välinen sota, jonka on arvioitu olleen pahin kylmän sodan ajan konflikti kehitysmaissa, oli samalla pisin konflikti Afrikan historiassa.
Angolan itsenäistyessä marraskuussa 1975 Neuvostoliiton ja Kuuban tukema MPLA piti hallussaan muun muassa maan pääkaupunkia Luandaa. Länteen tukeutunut FNLA oli vallassa maan pohjoisosan eräillä seuduilla ja sitä lähellä ollut Etelä-Afrikan tukema UNITA maan eteläosassa. FNLA:n riveissä taisteli muun muassa brittiläisiä palkkasotureita.
Sisällissota taukosi hetkeksi syksyllä 1992 kansainvälisen poliittisen tilanteen muututtua. Tuolloin Neuvostoliitto hajosi ja Yhdysvallat sekä Neuvostoliiton seuraajavaltio Venäjä lopettivat aseiden viennin Angolaan. MPLA luopui marxismi-leninismistä ja julistautui sosialidemokraattiseksi. Syyskuussa 1992 maassa järjestettiin ensimmäiset parlamentti- ja presidentinvaalit. Vaalit olivat kansainvälisten tarkkailijoiden mukaan rehelliset. Taistelut puhkesivat kuitenkin uudelleen jo ennen kuin virallisia vaalituloksia oli ehditty julistaa, ja vuodenvaihteen 1992−1993 taisteluja kuvattiin pahemmiksi kuin koskaan aiemmin sodan aikana.
Otsonidi
Otsonidi on epävakaa, reaktiivinen moniatominen anioni O, joka on johdettu otsonista, tai orgaanisten peroksidien kaltaisista orgaanisista yhdisteistä.
Epäorgaaniset otsonidit ovat tumman punaisia ioniyhdisteitä, jotka sisältävät O anionin. Anionilla on otsonimolekyylin V-muoto.
Epäorgaanisia otsonideja muodostuu kun poltetaan natriumia tai raskaampia alkalimetalleja otsonissa. Ne ovat erittäin herkkiä räjähteitä, joita pitää käsitellä matalassa lämpötilassa ja inertissä ilmastossa.
Epäorgaanisien otsonidien käyttöä on tutkittu lupaavana hapen lähteenä kemiallisissa happi generaattoreissa.
Orgaaniset otsonidit ovat orgaanisten peroksidien räjähtävempiä serkkuja ja sisältävät kovalenttisidoksisen otsonidi ryhmän, -O-O-O-. Ne useimmiten esiintyvät pahanhajuisina öljymäisinä nesteinä. Niitä käytetään pääasiassa kemiallisten yhdisteiden koostumuksen päättelyyn.
Ne muodostuvat otsonin ja tyydyttymättömien yhdisteiden reagoidessa, ja nopeasti hajoavat karbonyyliyhdisteiksi kuten aldehydeiksi, ketoneiksi ja peroksideiksi.
Punainen graniitti
Punainen graniitti on Tommi Läntisen kolmas albumi. Se julkaistiin vuonna 1997.
Skreppers
Skreppers on suomalainen rock-yhtye. Skreppers soittaa voimarockia ja seisoo nelijalkaisella kivijalustalla Smackin ja Rolling Stonesin möyhentämässä maastossa. Skreppers yhdistää punkin aggressiivisuutta, rockabillyn suoraviivaista draivia ja autotallisoundia. Lopputulosta yhtye itse kutsuu psykoafroksi, jossa hieman vaikutteita woodoohardcoresta. Yhtye muodostui The Rock Dictators and the Monarksin jälkimainingeissa täyttämään sen jättämän tyhjiön. Osittain Rock Dictatorsin jäsenistä koostuva Skreppers perustettiin 1980-luvun lopussa ja se on kuuluisa energisistä, jopa kaoottisista live-esiintymisistään. Skreppersiä on kopiotu saagan alkuhetkistä lähtien. Yhtyeen alkuperäisessä kokoonpanossa soittivat Spesial K, Disney, Thorax ja The Glasses. Yhtyeen rumpali Disney on kuvaillut yhtyettä "se kylvää rockia kuin pommikone".
Skreppers on esiintynyt muiden kuuluisuuksien kuten Kingston Wallin ja HIMin kanssa. Skreppers on esiintynyt Suomen lisäksi Ruotsissa, Virossa ja Manner-Euroopassa.
Paweł Mąciwoda
Paweł Mąciwoda-Jastrzębski (s. 20. helmikuuta 1967) on puolalainen basisti. Hänet tunnetaan nykyään Scorpions-yhtyeen jäsenenä. Hän on soittanut aiemmin yhtyeissä TSA ja Section 31.
Mąciwoda liittyi Scorpionsiin Ralph Rickermanin tilalle virallisesti tammikuussa 2004. Hän soitti kuitenkin yhtyeen kanssa jo lokakuussa 2003. Hänen ensimmäinen albuminsa Scorpionsin kanssa oli "Unbreakable" vuonna 2004.
Elitsa Todorova
Elitsa Todorova (, s. 2. syyskuuta 1977) on bulgarialainen kansanperinnelaulaja ja lyömäsoittaja. Hän on työskennellyt monien arvostettujen kuorojen ja bulgarialaisten artistien kanssa. Hänet on myös palkittu monessa eri maassa.
Todorova esitti kappaleen "Voda" vuoden 2007 Eurovision laulukilpailussa Helsingissä yhdessä Stojan Jankulovin kanssa, päästen viidenneksi 157 pisteellä, mikä on Bulgarian tämän hetken ennätys.
Sopo Khalvaši
Sopo Khalvaši (, usein "Sopho Khalvashi", s. 31. toukokuuta 1986) on georgialainen laulaja. Hän edusti Georgiaa vuoden 2007 Eurovision laulukilpailussa Helsingissä kappaleella ”Visionary Dream”. Khalvaši sai 97 pistettä ja sijoittui 12:nneksi. Osallistuminen oli maan ensimmäinen.
Eurovision kilpailun aikaan Khalvaši opiskeli Batumin musiikkikoulussa Adžariassa pianon ja oboen soittoa. Vuonna 2004 hän voitti nuorten laulajien ”Nutsa’s School” -kilpailun ja vuonna 2006 hän osallistui New Wave -laulukilpailuun Latvian Jūrmalassa sijoittuen kolmanneksi. Georgian euroviisukarsinnassa helmikuussa 2007 Khalvaši lauloi viisi kappaletta, joista ”Visionary Dream” (karsintojen aikaan nimellä ”My Story”) voitti 51 prosentin ääniosuudella.
Goottipunk
Goottipunk on yksi goottikulttuurin alatyyleistä. Goottipunk on goottityyleistä se, missä gootin juuret punktyyliin näkyvät selvimmin. Muita tyylejä ovat muun muassa cyber, fetish, industrial sekä historiallisromanttinen.
Goottipunkkareilla on usein irokeesi tai muulla tavalla erikoinen ja huomiota herättävä leikkaus hiuksissaan. Yleisin hiusten väri on musta, jota on ryyditetty usein shokkivärillä, kuten punaisella tai vihreällä.
Mustat ja punaiset skottikuosit ovat yleisiä, kuten myös rockabilly-tyylistä lainatut polkadot- ja eläinkuosit, esimerkiksi leopardikuvio. Myös raidalliset, esimerkiksi mustapunaiset, merirosvomaiset sukkahousut ovat yleisiä.
Goottipunk on yleisesti ottaen synkempää, 'mustempaa' kuin alkuperäinen punktyyli.
Sarbel
Sarbel Michael (, s. 14. toukokuuta 1983 Lontoo), tai pelkästään Sarbel, on brittiläis-kreikkalainen poplaulaja. Hän oli myös Kreikan Euroviisu-edustaja Helsingin kisoissa 2007, jossa hän esitti laulun "Geiá sou María" ja sijoittui sillä seitsemänneksi (139 pistettä).
Hänen isänsä on kotoisin Kyprokselta. Sarbel tunnetaan Lähi-idässä, erityisesti äitinsä kotimaassa Libanonissa. Hän on perheensä ainut lapsi.
Kreikan edustuspaikkaa Helsingin Euroviisuihin tavoittelivat Sarbelin lisäksi vuoden 2005 Kreikan voittoviisun säveltänyt Christos Dantis sekä Tamta.
Sarbel (lausutaan "Sharbel") on opiskellut näyttämötaidetta ja musiikkia yliopistossa. Hän on esiintynyt Englannin kansallisoopperassa ja kuninkaallisessa Oopperassa. Hänen ensimmäinen kreikkalainen hittinsä oli "Se pira sovara" yhdessä Irini Merkourin kanssa vuonna 2004.
Olivia Lewis
Olivia Lewis (s. 18. lokakuuta 1978) oli Maltan Euroviisu-edustaja vuonna 2007 Helsingin Euroviisuissa. Hän edusti maataan kappaleella "Vertigo". Olivia on osallistunut maansa karsintoihin yksitoista kertaa.
Bobby Unser
Robert William "Bobby" Unser (synt. 20. helmikuuta 1934 Colorado Springs, USA) on amerikkalainen kilpa-ajaja. Hän kuuluu moottoriurheilusukuun, sillä kilpa-ajajat Al Unser ja Jerry Unser ovat hänen veljiään, Robby Unser hänen poikansa ja Al Unser Jr. ja Johnny Unser hänen veljenpoikiansa.
Bobby Unser ajoi urallaan Indianapolis 500, IndyCar, NASCAR, F1 ja CART -kilpailuja.
Uransa lopettamisen jälkeen Unser on toiminut IndyCar-sarjan kommentaattorina sekä kirjoittanut kirjoja.
Vuonna 1997 Unser joutui USA:n valtion oikeuskäsittelyyn, koska hän ja hänen ystävänsä eksyivät lumimyrskyssä moottorikelkkaretkellään Coloradossa lähelle Unserin New Mexicon tilaa sijainneelle erämaa-alueelle. Vaikka kaverukset olivat Unserin kertoman mukaan tietämättään eksyneet lumimyrskyssä ja harhailleet moottorikelkkojen hajottua parin päivän ajan kärsien samalla hypotermiasta, USA:n valtio langetti Unserille sakot ja olisi saanut pahimmassa tapauksessa vankeustuomiopäätöksen moottorikelkan päätymisestä erämaahan.
Luettelo Deep Purplen kappaleista
Tämä on luettelo Deep Purplen kappaleista aakkosjärjestyksessä.
DQ (laulaja)
DQ (oikealta nimeltään Peter Andersen, s. 1973, Næstved) on tanskalainen laulaja ja drag queen. Hän oli Tanskan euroviisuedustaja Helsingissä 2007 kappaleellaan ”Drama Queen”. Kappale karsiutui semifinaaleissa.
Peter Andersen on tehnyt dragshoweja vuodesta 2001. Laulajan ura alkoi Tina Turner Jam -ryhmässä 1997. Vuonna 1998 hän julkaisi ensimmäisen singlensä, ”MissTerious”, minkä jälkeen seurasi albumi ”Rock’n’Dance” vuonna 2000. Ryhmä on myöhemmin vaihtanut nimen Turn On Tinaksi.
Tanskan euroviisukarsinnoissa 2007 Peter Andersen karsiutui ensin finaalista, mutta pääsi sittenkin mukaan ns. villillä kortilla, Tanskan yleisradioyhtiö DR:n P3-kanavan äänestyksessä. Finaalissa hän vei voiton ja pääsi näin edustamaan Tanskaa Euroviisujen finaaliin Helsinkiin.
Hän on myös myöhemmin julkaissut levyn "Drama Queen". Eurovision-aikana hän asui Scandic-hotel Grand marinassa, Helsingissä.
James Kottak
James Kottak (s. 26. joulukuuta 1962) on yhdysvaltainen rumpali. Nykyään hänet tunnetaan Scorpions-yhtyeen entisenä jäsenenä. Kottak jätti Scorpionsin lopullisesti syksyllä 2016.
Toisin kuin Rudolf Schenker, Klaus Meine ja Matthias Jabs, James Kottak on kotoisin Saksan Hannoverin sijaan Yhdysvalloista, Louisvillesta, Kentuckysta. Hän liittyi Scorpionsiin soittamaan rumpuja vuonna 1996 Herman Rarebellin pitkäaikaisen Scorpions-uran jälkeen. Aikaisemmin mies on vaikuttanut mm. Kingdom Come, Krunk, Wild Horses ja Warrant-nimisissä yhtyeissä. James on naimisissa ja hänellä on kolme lasta; Tori, Miles ja Matthew.
Hänen vaimonsa on Mötley Crüen rumpalin, Tommy Leen sisko Athena.
Tatler
Tatler on nykyajan brittiläinen seurapiirilehti, jota julkaisee Condé Nast Publications. "Tatler" on nimetty 1700-luvun alkupuolella ilmestyneen samannimisen lehden mukaan, jota julkaisi Richard Steele. "Tatlerin" nykyinen päätoimittaja vuodesta 2010 on Kate Reardon.
Lehdessä on artikkeleita varsin laajasta aihepiiristä, mutta ensisijaisesti se keskittyy hyvin rikkaiden ja aristokraattien elämäntapaan. 1950-luvun loppupuolella yksi lehden kuvittajista oli puolalaissyntyinen Barbara Hulanicki, joka myöhemmin loi oman Biba-muotitalon.
Serebro
Serebro ( ’hopea’) on venäläinen tyttötrio. Kolmikon muodostavat Olga Serjabkina, Katya Kischuk ja Tatiana Morgunova.
Yhtyeen muodosti Maksim Fadeev, joka myös juonsi "Fabrika zvjozd" -ohjelmaa. Fadeev suunnitteli julkistavansa sen vasta vuoden 2008 alussa. Venäjän ykköskanavan raati kuitenkin valitsi sen Venäjän edustajaksi vuoden 2007 Eurovision laulukilpailuun kappaleella ”Song #1”. Kappale sijoittui lopulta kolmanneksi 207 pisteellä. Voiton jälkeen yhtye piti pienen kiertueen Itä-Euroopassa. Yhtye on ollut studiossa valmistelemassa debyyttialbumiaan. Toisena singlenä julkaistiin Dyši, joka menestyi hyvin ollen Venäjän singlelistalla sijalla 2. Kappaleeseen kuvattiin myös musiikkivideo. Kesällä 2008 julkaistiin kolmas single nimeltään Opium. Kappale on raikasta europoppia ja kappale menestyikin erittäin hyvin nousten Venäjän singlelistan sijalle 1. Kappaleesta kuvattiin samalla kerralla kaksi musiikkivideota, venäjän- sekä englanninkielinen versio. Venäjänkielisestä videosta on olemassa myös toinen versio.
Virallisten singlejen ohella yhtye on esittänyt useissa tilaisuuksissa muitakin uusia kappaleitaan mm. ”What’s Your Problem” ja ”Dirty Kiss”. Kappaleiden arvellaan olevan tulevalla albumilla, jota Serebro viimeistelee kesän 2008 aikana. Levyn piti ilmestyä alkuperäisten suunnitelmien mukaan vuoden 2008 syksyllä, mutta julkaisu viivästyi levyn kappalelistan ongelmien vuoksi. Albumi julkaistiin lopulta huhtikuussa vuonna 2009. Seuraavaksi julkaistiin uusi englanninkielinen albumi "Mama Lover" vuonna 2012. Seuraavana vuonna Serebro julkaisi Japanissa albumin "Serebration!", joka sisälsi yhtyeen aiempaa tuotantoa.
Vuonna 2009 Marina Lizorkina lähti duosta, jonka jälkeen hänen tilalleen tuli Anastasia Karpova. Vuonna 2013 Karpova kuitenkin jätti ryhmän, ja tilalle tuli Daša Šašina. Pian tämän jälkeen Jelena Temnikova jätti ryhmän terveyssyistä. Pian Temnikovan tilalle tuli Polina Favorskaja.
Fastmasters
Fastmasters oli kilpa-auto sarja, joka oli tarkoitettu menestyneille yli 50 vuotta vanhoille kuljettajille. Sarja pidettiin kuitenkin vain yhden kerran, vuonna 1993, ja sen voitti Bobby Unser. Kaikki sarjan kilpailut ajettiin Indianapoliksessa samanlaisilla Jaguar XJ-220 -autoilla.